**Sampsa Astala** (s. 23. tammikuuta 1974 Karkkila) on suomalainen muusikko ja tuottaja. Hän tuli tunnetuksi Lordin rumpalina vuosina 2000–2010 taiteilijanimellä **Kita**. Nykyisin hän laulaa Sampsa Astala ja Qma -yhtyeessä, johon kuuluvat hänen lisäkseen Lordin ex-jäsenet Niko Hurme ja Leena Peisa. Astala on aiemmin toiminut laulajana yhtyeessä Stala & SO taiteilijanimellä **Stala.**

Astala erotettiin Lordista lokakuussa 2010, sillä hän osallistui Suomen euroviisukarsintoihin Stala & SO. -glam rock -yhtyeen laulajana paljastaen kasvonsa. Stala & So. ylsi vuoden 2011 Suomen euroviisukarsinnoissa finaaliin ja oli yksi ennakkosuosikeista, mutta Suomen edustajaksi äänestettiin Paradise Oskar.

Astala on koulutukseltaan sosionomi. Kesällä 2005 Astala valmistui studioteknologiksi ja on siitä lähtien toiminyt myös tuottajana. Hän on tuottanut muun muassa jyväskyläläisen Järjestyshäiriön debyyttialbumin *Tuhlatut päivät, valvotut yöt* *sekä Levoton* -EP-levyn. Astala on myös vastannut taustalauluista muun muassa Apulannan, Hanna Pakarisen, Neumannin ja Lordin albumeilla.

Elämäkerta
----------

### Lapsuus ja nuoruus

Astala syntyi Vantaalla, mutta vietti lapsuutensa ja nuoruutensa Karkkilassa. Hän opiskeli nuorena Lohjan musiikkiopistossa klassista kitaraa, mutta kyllästyi soittimeen. Hän pääsi Karkkilan musiikkikouluun täysin pistein, ja aloitti rumpujen soittamisen. Nuorena hän piti seurakuntatoiminnasta, ja 16-vuotiaana hän oli SM-tason motocross-ajaja. 19-vuotiaana motocross-harrastus loppui, sillä Astalan mielenkiinto oli siirtynyt musiikkiin. Astala tutustui 1990-luvulla Niko Hurmeeseen, joka opetteli soittamaan bassokitaraa. Yhdessä Hurmeen kanssa Astala perusti SO.-yhtyeen. Myöhemmin Astala ja Hurme soittivat Lordissa.

Lukuvuonna 1995–1996 Astala opiskeli Eurajoen kristillisen opiston musiikkilinjalla. Hän on valmistunut sosionomiksi Diakonia-ammattikorkeakoulun Helsingin yksiköstä vuonna 2000. Ammattikorkeakoulun lopputyönään hän sävelsi kirkolle Tuomas-messun kaltaisen, mutta nuorille suunnatun *Junnu-messun* Ville Papun kanssa.

Valmistuttuaan sosionomiksi Astala työskenteli vuosina 2000–2001 Malmin seurakunnan varhaisnuorisotyönohjaajana. Hänellä on ammattikorkeakoulutasoinen kirkon nuorisotyönohjaajan koulutus. Astala jätti varhaisnuorisotyönohjaajan työn vuonna 2001 keskittyäkseen muusikonuraan.

### Tutustuminen Tomi Putaansuuhun

Sampsa Astala tutustui Lordin perustajaan Tomi Putaansuuhun ensimmäistä kertaa vuonna 1995 osallistumalla Radiomafian järjestämään Kiss-aiheiseen tietokilpailuun. Putaansuun tavoin Astala pitää Kiss-yhtyeestä ja on maininnut Paul Stanleyn tärkeimmäksi esikuvakseen. Astala ja Putaansuu kumpikin pääsivät kilpailun finaaliin, mutta Astala voitti Putaansuun vastaamalla oikein viimeiseen kysymykseen. Viimeisessä kysymyksessä kysyttiin, mistä Kissin kappaleesta Foo Fighters on tehnyt cover-version. Astala arvasi vastauksen mainitsemalla "Ozone"-kappaleen, joka oli oikein. Astala voitti kilpailussa kolme vapaavalintaista Kissin CD-levyä.

Joulukuussa 1996 Sampsa Astala tapasi Tomi Putaansuun hänen järjestämällään Kiss-faniristeilyllä. Risteilyn määränpää oli Tukholma, jonne Kiss saapui esiintymään. Putaansuu pyysi Astalaa kitaristiksi uuteen Lordi-yhtyeeseensä, mutta Astala kieltäytyi tarjouksesta. Astala sanoi, että osasi soittaa vain omia kappaleitaan.

### Ura Lordissa

Tomi Putaansuu soitti Sampsa Astalalle marraskuussa 2000 ja kysyi, tuntisiko hän kitaristeja tai rumpaleita. Astala vastasi osaavansa itse soittaa rumpuja ja kysyi, millaista musiikkia pitäisi soittaa. Putaansuu kertoi Astalalle Lordi-yhtyeestä ja Astala kysyi, saisiko hän kokeilla soittaa rumpuja Lordissa. Putaansuu ihmetteli Astalan innokkuutta rumpujensoittoon, sillä aiemmin hän oli kertonut Putaansuulle olevansa laulaja. Astala pyysi Putaansuulta Lordin demoja kuunneltavaksi, niin hän opettelisi kappaleet.

Lordin silloinen kokoonpano eli Tomi Putaansuu, Jussi Sydänmaa, Sami Wolking ja Erna Siikavirta lähtivät kuuntelemaan Astalan soittoa hänen treenikämpälleen. Yhtye oli niin vaikuttunut Astalan soittotyylistä, että hänet otettiin yksimielisesti Lordin jäseneksi.

Liityttyään Lordiin Astala ymmärsi, että Lordissa oli ainesta erikokoisemmaksi yhtyeeksi kuin hänen aiemmista yhtyeistään. Hän myös ymmärsi, että Lordin täytyisi esiintyä näyttävästi. Astala innostui hirviöhahmosta, jota Putaansuu hänelle ehdotti. Astalan hirviöhahmoa varten yhtyeen entisen basistin, Sami Keinäsen alien-puku otettiin osittain uusiokäyttöön. Putaansuu teki pukuun hieman muutoksia. Astalan taiteilijanimeksi tuli "Kita", joka keksittiin hänen naamarin näyttävistä hampaista.

Koska Astala ei ole kovin pitkä, hänen täytyi käyttää korokekenkiä. Koska korokekengät olivat puuta, ei niillä voinut soittaa rumpuja, joten Astala esiintyi kengillä ainoastaan virallisissa kuvauksissa. Myös rumpujensoittotyylin täytyi olla hirviömäinen. Astala ja Putaansuu olivat sitä mieltä, että Lordin rumpalin on soitettava rumpuja näyttävästi ja isoeleisesti. Jokaisen virvelirummun iskun täytyi lähteä pään yläpuolelta. Soittotyylin opettelu oli Astalalle raskasta hirviöpuku päällä ja näköä rajoittava hirviönaamio päässä.

Lordissa Sampsa Astalasta tuli yhtyeen musiikillinen johtaja joka halusi yhtyeen toiminnasta mahdollisimman ammattimaista. Astalan liityttyä yhtyeeseen Lordi oli kasvanut viisihenkiseksi. Astalan johdolla Lordi alkoi harjoitella säännöllisesti ja yhtyeen yhteissoitto kehittyi.

Astala oli ollut myös kaikissa aiemmissa yhtyeissään niiden liikuttava voima, joka piti yhtyeen pystyssä. Jos Astala ei tullut Lordin harjoituksiin, muut saattoivan käyttää ajan tyytyväisinä tupakanpolttoon, mikä oli täysin Astalan luonteen vastaista. Lordi oli ollut aiemmin epäsäännöllisesti työstetty projektiyhtye. Putaansuu onkin todennut, että Sampsa Astalan ansiosta Lordista tuli kunnon yhtye.

Euroviisuvoiton kunniaksi Rovaniemi antoi kaikille Lordin jäsenille Rovaniemen kunniakansalaisuuden. Jokaista Lordin jäsentä palkittiin myös erikseen. Esimerkiksi Astalan "Kita"-nimen mukaan nimettiin nuorisokeskus hänen kotiseudullaan Karkkilassa. Astala oli mukana tilaisuudessa, jossa nuorisokeskus nimettiin hänen mukaansa.

Euroviisuvoiton jälkeen Astala on ollut kiertueella Lordi-yhtyeen kanssa Euroopassa, Yhdysvalloissa, Japanissa ja Uudessa-Seelannissa. Vuonna 2008 ensi-iltaan tuli *Dark Floors*-kauhuelokuva, jossa Lordin jäsenet ovat ihmisten tielle ilmestyviä yksittäisiä hirviöitä.

### Nykytilanne

Astala erotettiin Lordista lokakuussa 2010, kun hän osallistui Suomen Euroviisukarsintoihin Stala & So. yhtyeen keulakuvana. Koska Astala oli julkisuudessa esillä näyttävästi ilman naamaria, ei yhtye nähnyt muuta vaihtoehtoa kuin erottamisen. Tammikuussa 2011 Astala liittyi yhtyeeseen Paul Stanley Boozing Society, joka on Kiss-tribuuttiyhtye.

Sampsa Astala julkaisi syksyllä 2016 ensimmäisen singlensä "Juhli elämää". Kappale nousi Spotifyn viraalilistalla sijalle kahdeksan ja oli toukokuussa 2017 Radio Suomen soitetuin kappale. Myös Astalan kolmas single "Pikkukaupungin poika" nousi julkaisua seuranneen kuukauden aikana Radio Suomen soitetuimmaksi kappaleeksi. Heinäkuussa 2017 Sampsa Astala ja Qma aloitti mittavan kiertueen, joka kattaa jokaisen Suomen kaupungin eli kaikkiaan 106 keikkapaikkaa. Sampsa Astala tunnetaan myös Mötley Cruen klassikoita suomeksi versioivan Mötikkä-kokoonpanon laulajana.

Diskografia
-----------

### Soolotuotanto

#### Studioalbumit

* Se ihan kiva jäbä (2022)

#### EP:t

* Iskusävelmät 1(2018)
* Kesäepeli (2020)

#### Singlet

* Juhli elämää (2016)
* Vappupallo (2017)
* Pikkukaupungin poika (2017)
* Mikä pahan tappais (2017)
* Parta kutittaa (2017)
* Uhanalainen (2018)
* Siellä mun jouluni on (2018)
* Setelit Lentää (2019)
* Melodraamaa / Kaikki tai ei mitään (2021)
* C-kasetti (2021)

### Stala & So.

* *It Is So.* (2011)
* *Gimme Five* (EP, 2012)
* *Play Another Round* (2013)
* Stala & So. (2015)

### Lordi

* *Get Heavy* (2002) – rummut, taustalaulu
* *The Monsterican Dream* (2004) – rummut, taustalaulu
* *The Arockalypse* (2006) – rummut, taustalaulu
* *Deadache* (2008) – rummut, taustalaulu
* *Babez For Breakfast* (2010) – rummut, taustalaulu

### Muilla levyillä

* Apulanta: *Hiekka* (2002) – taustalaulu
* Järjestyshäiriö: *Levoton* (EP) (2004) – tuottaja, äänitys, taustalaulu
* Hanna Pakarinen: *Lovers* (2007) – taustalaulu
* Pete Parkkonen : *First Album* (2009) – sävellys
* Rockamania: *Rockamania* (2010) – tuottaja, miksaus, taustalaulu
* Wellu Rowaltz: Rowaltz (2011) – sävellys, rummut, taustalaulu
* Neumann: *Oma Waterloo* (2013) – taustalaulu
* Naked Idol: *Boys Of Summer* (2013) – rummut
* Naked Idol: *Shattered* (2013) – rummut

Filmografia
-----------

* *The Kin* (2004) – Kita
* *Dark Floors* (2008) – Kita

Katso myös
----------

* Kitan fiktiivinen syntytarina

Lähteet
-------

* Jussi Ahlroth: *Mie oon Lordi*. Helsinki: WSOY, 2006. ISBN 978-951-0-32584-1.

### Viitteet

1. 1 2 3   Ahlroth, s. 67
2. ↑  Sampsa Astalan Kaikilla on taas kivaa -sinkku on aikamatka Lordin livebändin syntyhistoriaan – Takahuone *takahuone.fi*. Viitattu 20.6.2021.
3. ↑  JÄRJESTYSHÄIRIÖ: Tuhlatut päivät, valvotut yöt *Soundi.fi*. Viitattu 9.5.2019.
4. ↑  Järjestyshäiriö rokkaa Disneyn hengessä  22.7.2004. Mesta.net.  Arkistoitu 9.12.2004. Viitattu 18.6.2008.
5. ↑  Apulannan *Hiekka*-albumin kansilehti.
6. ↑  Hanna Pakarisen *Lovers*-albumin kansilehti.
7. 1 2 3 4  Ahlroth, s. 69
8. 1 2 3  Jouluyö, juhlayö  21.12.2006. Vantaan Lauri. Viitattu 18.6.2008. [vanhentunut linkki]
9. ↑  Timo Sainio: Meidän messu – Varhaisnuoret ja pyhän kohtaaminen Koti – kasvun paikka.  Arkistoitu 26.5.2006. Viitattu 18.6.2008.
10. ↑  Kita oikoo vääriä käsityksiä Lordista Seurakuntaviesti. Viitattu 18.6.2008. [vanhentunut linkki]
11. ↑  Hard Rock Hallelujah Aamun Koitto. Viitattu 18.6.2008. [vanhentunut linkki]
12. 1 2 3 4  Ahlroth, s. 68
13. 1 2  Täältä tulee hirmuinen Rölli  3/2004. Rumba.  Arkistoitu 29.1.2007. Viitattu 18.6.2008.
14. 1 2  Ahlroth, s. 71
15. ↑  View from Finland: How winning changes everything: Lordi's rise *iht.com*.  2006. Viitattu 21.6.2008.
16. ↑  Announcement from the band – Ilmoitus bändiltä *lordi.fi*.  4.10.2010.  Arkistoitu 6.10.2010. Viitattu 5.2.2011.
17. ↑  Entinen Lordi-rumpali KISS-tribuuttibändiin *v2.fi*.

Aiheesta muualla
----------------

* Sampsa Astala Meteli.netissä
* Sampsa Astalan sävellyksiä - Kansalliskirjasto
* Sampsa Astala Discogs.com-sivustolla

Lordi

| 
* Mr. Lordi
* Kone
* Hiisi
* Hella
* Mana

 |
| --- |
| 
* G-Stealer
* Magnum
* Enary
* Kalma
* Kita
* Otus
* Awa
* OX
* Amen

 |

|  |  |
| --- | --- |
| Albumit | 
* *Get Heavy*
* *The Monsterican Dream*
* *The Arockalypse*
* *Deadache*
* *Babez for Breakfast*
* *To Beast Or Not To Beast*
* *Scare Force One*
* *Monstereophonic – Theaterror vs. Demonarchy*
* *Sexorcism*
* *Killection*
* *Lordiversity*
* *Screem Writers Guild*

 |
| Kokoelmat | 
* *The Monster Show*
* *Famous Five* (EP)
* *Zombilation*
* *Scarchives Vol. 1*

 |
| Singlet | 
* *Would You Love a Monsterman?*
* *Devil Is a Loser*
* *My Heaven Is Your Hell*
* *Blood Red Sandman*
* *Hard Rock Hallelujah*
* *Who's Your Daddy?*
* *Would You Love a Monsterman 2006*
* *It Snows in Hell*
* *They Only Come Out at Night*
* *Beast Loose in Paradise*
* *Bite It Like a Bulldog*
* *Deadache*
* *This Is Heavy Metal*
* *Rock Police*
* *The Riff*
* *Nailed by the Hammer of Frankenstein*
* *Hug You Hardcore*
* *Your Tongue’s Got the Cat*
* *Naked in My Cellar*
* *Shake the Baby Silent*
* *I Dug a Hole in the Yard for You*
* *Like A Bee To The Honey*
* *Believe Me*
* *Abracadaver*
* *Borderline*
* *Merry Blah Blah Blah*
* *Demon Supreme*
* *Day Off Of The Devil*
* *Spear Of The Romans*
* *Reel Monsters*
* *Hard Rock Hallelujah* (Feat. Bürger Lars Dietrich)
* *Lucyfer Prime Evil*
* *Thing in the Cage*

 |
| DVD:t | 
* *Market Square Massacre*
* *Bringing Back the Balls to Stockholm 2006*
* *Recordead Live – Sextourcism in Z7*

 |
| Elokuvat | 
* *The Kin*
* *Dark Floors*

 |
| Kirjat | 
* *Mie oon Lordi*
* *Songs for the Rockoning Day*
* *Lordiary*

 |
| Varhaistuotanto | *Bend Over and Pray the Lord* |
| Muuta | 
* Lordin aukio
* Lordi’s Rocktaurant
* *Bringing Back the Balls to Rock*
* Diskografia
* Kappaleluettelo
* Hahmokuvaukset

 |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Tšekki

 |
|  |
| Taiteenala | 
* MusicBrainz
	+ 2
	+ 3

 |

 |